KIRJALLINEN KYSYMYS E-2772/00 esittäjä(t): Emilia Müller (PPE-DE) komissiolle. Itävallan kautta tehtäviä tavarakuljetuksia koskeva ympäristöpistekiintiö.



Virallinen lehti nro 136 E , 08/05/2001 s. 0091 - 0092



KIRJALLINEN KYSYMYS E-2772/00 esittäjä(t): Emilia Müller (PPE-DE) komissiolle (1. syyskuuta 2000) Aihe: Itävallan kautta tehtäviä tavarakuljetuksia koskeva ympäristöpistekiintiö 1. Miten komissio suhtautuu väitteeseen, jonka mukaan Saksan liittotasavallan käytettävissä olevan ympäristöpistekiintiön leikkaaminen 35 prosentilla vuoteen 2003 asti on täysin suhteetonta, erityisesti kun otetaan huomioon, että vuonna 1999 kuljetusten sallittu määrä ylittyi kuudella prosentilla? 2. Onko komissio valmis ottamaan huomioon, että ympäristöpistekiintiön leikkaaminen 35 prosentilla merkitsee lukuisten työpaikkojen menetystä tuotanto- ja kuljetusalalla Saksassa? Mihin toimiin komissio aikoo ryhtyä tämän estämiseksi? 3. Onko komissio valmis ottamaan huomioon, että Itävallan rautatiet eivät tällä hetkellä pysty syystä tai toisesta suoriutumaan kauttakulkuliikenteestä, joka niille annettiin tehtäväksi liittymissopimuksessa, eivätkä varsinkaan kattamaan ympäristöpistekiintiöiden leikkaamisesta aiheutuvaa lisäkuormitusta? 4. Miten komissio suhtautuu väitteeseen, että ympäristöpistekiintiön leikkaaminen ei ole yhdenmukainen ETY-sopimuksessa ja Itävallan liittymissopimuksessa mainitun ensisijaisen tavoitteen kanssa, joka on tavaroiden ja palveluiden vapaa liikkuminen? 5. Miten komissio arvioi sitä todennäköisestä tilannetta, jossa Euroopan yhteisöjen tuomioistuimessa nostetaan lukuisia kanteita, koska Itävallan liittymissopimuksessa ei ole oikeusperustaa sille, että ympäristöpisteiden leikkaaminen jakautuu eri jäsenvaltioissa eri lailla? Loyola de Palacion komission puolesta antama vastaus (26. syyskuuta 2000) 1. ja 2. Komissio ei ole samaa mieltä parlamentin jäsenen kanssa arviosta, joka koskee Saksan liittotasavallan ekopistemäärän leikkaamisen laajuutta. Komission ehdotuksen mukaan Saksan kiintiöstä vähennettäisiin 735 466 ekopistettä 3,5 vuoden aikana; tämä merkitsee viiden prosentin vähennystä. Vaikka pisteiden vähentämisellä saattaa aina olla negatiivisia vaikutuksia, komissio ei hyväksy väitettä, jonka mukaan tämänkokoinen vähennys merkitsee lukuisten työpaikkojen menetystä tuotanto- ja kuljetusalalla Saksassa. Ekopisteiden vähentäminen johtuu siitä, että raskaiden tavarankuljetusajoneuvojen kauttakulkumatkojen määrä ylittää ennalta sovitun määrän noin 100 000 matkalla. Koska ekopisteiden ehdotettu vähentäminen vastaa noin 350 000 matkaa, komissio on parlamentin jäsenen kanssa samaa mieltä siitä, että pisteiden vähentäminen on suhteetonta. Komissiolla on kuitenkin oikeudellinen velvollisuus tehdä tällainen ehdotus Itävallan liittymissopimuksen(1) 9. pöytäkirjaan sisältyvien menettelyjen perusteella. Komissio haluaa muistuttaa, että jäsenvaltiot sopivat tästä menettelystä yksimielisesti ratifioidessaan liittymissopimuksen. 3. Ekopisteiden vähentämistä tasoittaa toivottavasti rautateiden tavaraliikenteen lisääntyminen Itävallan kauttakulkuliikenteessä. Lisäksi jäsenvaltioilla pitäisi vuodesta 2001 alkaen olla mahdollisuus tehdä 40 tonnin ajoneuvoja käyttäen jopa 300 000 kauttakulkumatkaa Sveitsin läpi sekä 34 tonniin saakka rajoittamaton määrä matkoja. 4. Syy siihen, että ekopistejärjestelmä sisältyy liittymissopimuksen pöytäkirjaan on nimenomaan se, että voidaan sallia poikkeus tavaroiden ja palveluiden vapaasta liikkuvuudesta sisämarkkinoilla. 5. Liittymissopimus ei sisällä määräyksiä siitä, miten ympäristöpisteiden leikkaaminen on jaettava eri jäsenvaltioiden kesken. Tämä ei kuitenkaan tarkoita, että pisteitä olisi vähennettävä tasapuolisesti kaikilta jäsenvaltioilta. Komissio ehdottaa tämän vuoksi, että ekopisteiden osuuksia vähennetään niiltä jäsenvaltioita, joiden liikenteenharjoittajat ovat eniten vaikuttaneet siihen, että vähentämismenettely on aloitettava. Tämän vuoksi komissio ei pidä todennäköisenä sitä, että ehdotuksen tähän osaan liittyvät oikeustoimet olisivat tuloksellisia. (1) EYVL C 241, 29.8.1994, s. 361.